ᑎᐛᒡ ᒪᒃ ᒋᔭᒋᓴᐸᔭᔨᒡ ᑲ ‍ ᓂᑲᓂᐱᒡ ᐊᔭᒥᐊᐅᒋᒪᐅᒡ ᒋ ‍ ᓂᔅᑐᐅᓇᐅᒡ ᐊᓂᔭᔪᐛ ᑲ ‍ ᓂᑲᓂᔅᑯᐛᔨᒋ ᐃᔪᐛ ᑭᔭ ᐊᓂᔭᔪᐛ ᐎᓱᐛᐅᓂᔪᐤ ᑲ ‍ ᒋᔅᑯᑎᒪᒐᔨᒋ ᑭᔭ ᒥᓯᐛ ᐊᓂᔭ ᑲ ‍ ᒪᒧᐱᔅᑎᒥᔨᒋ ᐊ ‍ ᐎᔭᔨᑕᑭᓄᐎᒡ ᒐᒂᔪᐤ,
ᐊᑯ ᒂ ‍ ᐎᔭᔨᑕᒡ ᑕᓐ ᒐ ‍ ᐃᑎᒡ᙮
ᒋ ‍ ᒪᑯᐱᑕᐅᒡ ᒋᓴᓴ ᑭᔭ ᒋ ‍ ᔅᑐᑕᐅᒡ᙮
ᑈᓚᑕ ᒪᒃ ᒋ ‍ ᐱᔅᑎᓂᒧᐛᐅᒡ᙮
ᐊᑯ ᑈᓚᑦ ᒂ ‍ ᑯᒂᒋᒪᑦ ᒋᓴᓴ,
“ᒋᔾ ᐊ ᒍᐤ ᐃᔪᒡ ᐅᒋᓴᐅᒋᒪᒧᐛᐛ ?”
ᒋᓴᔅ ᒋ ‍ ᐃᑕᐤ,
“ᐊᐅᑯᓐ ᐊᔅᒋᔄᔨᓐ᙮”
ᑲ ‍ ᓂᑲᓂᐱᒡ ᐊᔭᒥᐊᐅᒋᒪᐅᒡ ᒪᒃ ᒥᒐᑦ ᒐᒂᔪᐤ ᒋ ‍ ᐊᑕᒪᔨᒪᐅᒡ ᒋᓴᓴ᙮
ᐊᑯ ᑈᓚᑦ ᒥᓐ ᒂ ‍ ᑯᒂᒋᒪᑦ ᒋᓴᓴ ᐊ ‍ ᐃᑕᑦ,
“ᓇᒪ ᓇ ᐎᔭᔅ ᒋᑭ ‍ ᐃᑕᐅᒡ ?
ᓂᑐᑐᐅᒡ ᒪ ᐊ ᐃᓯ ‍ ᓂᓇᐧᑯᐤ ᒐᒂᔪᐤ ᐊᑕᒪᔨᒥᔅᒡ᙮”
ᒥᒄ ᒋᓴᔅ ᐃᔭᐱᒡ ᓇᒪ ᐅᒋ ᐃᔅᒋᔄᐤ ᒐᒂᔪᐤ᙮
ᒋ ‍ ᒥᔅᑲᑕᔨᑎᒻ ᒪᒃ ᑈᓚᑦ᙮
ᒋᓴᔅ ᒐ ‍ ᓂᐸᐊᑭᓄᐅᑦ
ᐊᐅᑯᓐ ᑲ ‍ ᐃᑎᓇᓄᐅᒡ ᒪᓐ ᑕᑥᐤ ᐛᑎᒋᐱᔨᒋ ᒐ ‍ ᒥᒋᓇᓄᐅᒡ ᐎᒪᔅᑲᒐᐅ-ᒥᑯᓴᐅᓐ,
ᑈᓚᑦ ᒋ ‍ ᐱᔅᑎᓇᐤ ᐸᐃᒄ ᑲ ‍ ᒪᑯᓇᑭᓄᓯᔨᒋ ᒥᒄ ᑕᓐ ᐊᓂᔭᔪᐛ ᓇᑐᐛᔨᒪᔨᒋ ᐃᔪᐛ ᒐᒋ ᐱᔅᑎᓇᑭᓄᔨᒋ᙮
ᒋ ‍ ᑕᐤ ᒪᒃ ᓇᐸᐤ ᐊᓐᑕ ᑲᒪᑯᓄᐛᓯᐅᒋᐛᐱᒡ ᐸᕋᐸᔅ ᐊ ‍ ᐃᓯᓂᐧᑲᓱᑦ᙮
ᐊᓯᒡ ᐊᓂᔭ ᑲ ‍ ᐎᒋᐃᑯᑦ ᐊ ‍ ᒥᒋᐱᔨᐧᑲᑐᐛᑦ ᒋᓴᐅᒋᒪᐛ,
ᐊᒋ ‍ ᓂᐸᐊᑦ ᐊᐛᔪᐛ ᒪᒂᒡ ᐅᔭ ᑲ ‍ ᐃᑎᒡ᙮
ᐊᑯ ᐊᓐᒡ ᑲ ‍ ᒥᒐᑎᒡ ᐃᔪᒡ ᒋ ‍ ᓇᑕᐅᒡ ᑈᓚᑕ ᐊᑯ ᐊᑕᒡ ᒐᒋ ᐃᑐᑎᒪᑯᒡ ᐊᓂᔭ ᑲᒋ ‍ ᐃᑐᑎᒪᑯᒡ ᐊᓯᑯᒻ ᐱᐳᓇ ᐎᒪᔅᑲᒐᐤ ᒪᑯᓴᓄᔨᒋ᙮
ᐊᑯ ᑈᓚᑦ ᐊᑕᑦ,
“ᒋ ‍ ᓂᑐᐛᔨᒥᓇᐛᐤ ᐊ ᒐᒋ ᐱᔅᑎᓂᒪᑎᑯᒡ ᒍᐤ ᐃᔪᒡ ᐅᒋᓴᐅᒋᒪᒧᐛᐛ ?”
ᐛᔅ ᒋ ‍ ᒋᔅᒐᔨᒪᐤ ᐊᓂᔭᔪᐛ ᑲ ‍ ᓂᑲᓂᐱᔨᒋ ᐊᔭᒥᐊᐅᒋᒪᐛ ᐊᒋ ‍ ᐅᑕᔨᒪᔨᒋ ᒋᓴᓴ ᐛᒋ ‍ ᒋ ‍ ᐱᔅᑎᓂᒪᑯᑦ᙮
ᒥᒄ ᐊᓐᒡ ᑲ ‍ ᓂᑲᓂᐱᒡ ᐊᔭᒥᐊᐅᒋᒪᐅᒡ ᒋ ‍ ᓯᒋᒪᐅᒡ ᐃᔪᐛ ᒐᒋ ᐃᑕᔨᒋ ᑈᓚᑕ ᒐᒋ ᐱᔅᑎᓂᒪᑯᒡ ᐸᕋᐸᓴ᙮
ᐊᑯ ᑈᓚᑦ ᒥᓐ ᒂ ‍ ᑯᒂᒋᒪᑦ ᐃᔪᐛ,
“ᒐᒂᓐ ᒪᒃ ᓇᑐᐛᔨᒥᔭᒄ ᒐᒋ ᐃᑐᑐᐅᒃ ᐊᓐ ᒍᐤ ᐃᔪᒡ ᐅᒋᓴᐅᒋᒪᒧᐛᐛ ᑲ ‍ ᐃᓯᓂᐧᑲᑕᒄ ?”
ᒥᓐ ᒪᒃ ᒋ ‍ ᑕᑈᐅᒡ,
“ᒋᔅᑕᔎᐤ ᒋᐱᔭᑎᑯᒡ᙮”
ᐊᑯ ᑈᓚᑦ ᐊᑕᑦ,
“ᒐᒂᔪᐤ ᒪᒃ,
ᑕᓐ ᑲ ᐃᓯ ‍ ᒥᒋᑐᑕᐧᒃ ?”
ᐊᑎᑐᐤ ᒪᒃ ᒋᒋᐧᑲᐛᐅᒡ ᐊ ‍ ᑕᑈᒡ ᐃᔪᒡ,
“ᒋᔅᑕᔎᑕᐧᒄ ᒋᐱᔭᑎᑯᒡ᙮”
ᐊᑯ ᒪᒃ ᑈᓚᑦ ᐊ ᐎ ‍ ᒥᔽᔨᑎᒪᐊᑦ ᐃᔪᐛ,
ᐸᕋᐸᓴ ᒋ ‍ ᐱᔅᑎᓂᒧᐛᐤ᙮
ᐃᔅᐱ ᒪᒃ ᑲᒋ ‍ ᐃᑎᓱᐛᑦ ᒐᒋ ᐱᓯᔅᑕᐛᑭᓄᔨᒋ ᒋᓴᓴ᙮
ᐊᑯ ᒂ ‍ ᐱᔅᑎᓂᒧᐛᑦ ᓂᑐᐱᔪᐅ-ᐃᔪᐛ ᒐᒋ ᒋᔅᑕᔎᐛᔨᒋ ᒋᐱᔭᑎᑯᒡ᙮
ᐊᓯᒪᑭᓂᓯᒡ ᒪᒃ ᒋ ‍ ᐃᑐᑕᐅᒡ ᒋᓴᓴ ᐊᓐᑕ ᒋᓴᐅᒋᒪᐅᒋᐛᐱᒡ᙮
ᐊᑯ ᐛᓴᒪᒡ ᒥᓯᐛ ᑯᑎᑲ ᐊᓯᒪᑭᓂᓴ᙮
ᐊᑯ ᒂ ‍ ᐳᔅᑎᔅᑭᒧᑎᔭᒡ ᒥᒂᒋᓂᔪᐤ ᑭᔭ ᒋ ‍ ᐅᓯᑕᐅᒡ ᒋᓴᐅᒋᒪᐤ ᐊᑯᓂᔎᐅᓂᔪᐤ ᒥᓯᑲᐎᒥᓇᑯᓯᔭ ᐅᒡ᙮
ᐊᐅᒄ ᐅᔭ ᑲ ‍ ᐳᔅᑎᑯᓂᔎᐅᓇᐊᒡ᙮
ᒋ ᒥᒋ ‍ ᐊᑎᒥᔅᑯᐛᐅᒡ ᒪᒃ,
“ᐊᐅᒄ ᒋᔾ ᒍᐤ ᐃᔪᒡ ᐅᒋᓴᐅᒋᒪᒧᐛᐛ !”
ᒥᔅᑎᑯᔪᐤ ᒋ ‍ ᐅᑎᑕᒥᔅᑎᒂᓇᐛᐅᒡ,
ᒋ ‍ ᓯᔅᑎᒂᑕᐅᒡ ᑭᔭ ᒋ ‍ ᐅᒋᒋᐧᑯᓂᐱᔅᑐᐛᐅᒡ ᒧᔭᒻ ᐊ ‍ ᒋᔅᑕᔨᒪᒡ ᒋ ‍ ᐃᑐᑐᐛᐅᒡ᙮
ᐃᔅᐱ ᒪᒃ ᑲᒋ ᐃᓯ ‍ ᒪᔭᔨᒪᒡ ᒂ ‍ ᒥᓂᒺᒡ ᒥᒂᒋᓂᔪᐤ,
ᑎᐱᔨᐛ ᒪᒃ ᐅᑦ ᐊᐱᒋᑕᐅᓂᔪᐛ ᑈᔅᑭᒧᑎᔭᒡ᙮
ᐊᑯ ᒪᒃ ᒐ ‍ ᑐᑕᐊᒡ ᒐᒋ ᒋᔅᑕᔎᑕᒡ᙮
ᒋ ᐸᒋ ‍ ᐱᒧᑕᐤ ᒪᒃ ᓴᐃᒥᓐ ᓴᐃᕆᓐ ᐊᔅᒋᒡ ᐊ ‍ ᐅᒋᑦ,
ᐎᐎᑎᒥᒡ ᐊᓐᑕ ᐊᓂᔭ ᐅᑕᓇᔪᐤ ᐊ ‍ ᐅᑐᑕᑦ᙮
ᐊᓕᒃᓴᓐᑕᕐ ᑭᔭ ᕈᐸᔅ ᐅᑕᐎᐛᐛ᙮
ᐊᓯᒪᑭᓂᓯᒡ ᒪᒃ ᒋ ‍ ᓯᒋᒪᐅᒡ ᐅᔭ ᓇᐸᐛ ᒐᒋ ᐱᒧᑕᐊᔨᒋ ᒋᓴᓴ ᐅᒋᐱᔭᑎᑯᒥᔪᐛ᙮
ᑯᓪᑯᑕ ᑲ ‍ ᐃᓯᓂᐧᑲᑕᔨᒡ ᐊᑯᑕ ᑲ ‍ ᐃᑐᑕᐊᒡ ᒋᓴᓴ᙮
ᐅ ᑯᓪᑯᑕ ᑲ ‍ ᐃᓇᓄᐅᒡ,
ᐊᓐᑕ ᐊ ‍ ᑎᒂᒡ ᒋᐱᔅᑎᒂᓐ ᐃᓯ ᐃᔅᒋᔄᒥᑭᓐ᙮
ᒋ ᐎ ‍ ᒥᓇᐊᐅᒡ ᒪᒃ ᓱᒥᓇᐳᔪᐤ ᑐᒥᓂᑭᓂᔪᐤ ᑲᐎᒋᒪᑯᓯᔨᒡ ᐊᒋ ‍ ᒪᒧᐱᑕᑭᓄᐎᒡ ᐊᓐᑕ᙮
ᒥᒄ ᒪᒃ ᓇᒪ ᐅᒋ ᐎ ᒥᓄᐤ ᒋᓴᔅ ᐅᔭ᙮
ᐃᔅᐱ ᒪᒃ ᑲᒋ ‍ ᒋᔅᑕᔎᑕᒡ ᒋᐱᔭᑎᑯᒡ᙮
ᒋ ‍ ᒪᑎᓂᒪᑐᐛᐅᒡ ᐅᑦ ᐊᐱᒋᑕᐅᓂᔪᐛ,
ᒋ ‍ ᒪᐃᑭᓇᑎᑯᒐᐅᒡ ᒐᒂᔪᐤ ᐊᐛᓐ ᒐ ‍ ᐅᑎᓂᒧᒂ᙮
ᐸᐃᑯᔅᑕᐤ ᒋ ‍ ᐃᔅᐱᔪᐤ ᐊ ‍ ᒐᒋᓴᐸᔭᔨᒡ ᑲ ‍ ᒋᔅᑕᔎᑕᒡ ᒋᓴᓴ ᒋᐱᔭᑎᑯᒡ᙮
ᒋ ‍ ᒥᓯᓇᑕᔪᐤ ᒪᒃ ᐊᓐᑕ ᐃᔅᐱᒥᓯᔅ ᐅᒋᐱᔭᑎᑯᒥᒡ ᑕᓐ ᑲ ᐃᓯ ‍ ᐊᑕᒪᔨᒪᒡ᙮
ᐊ ‍ ᐃᑎᔅᑕᔨᒡ,
“ᒍᐤ ᐃᔪᒡ ᐅᒋᓴᐅᒋᒪᒧᐛᐤ᙮”
ᑭᔭ ᓂᓱ ᑲᓂᑕᐅᒋᒧᑎᔨᒋ ᒋ ‍ ᒋᔅᑕᔎᑕᐅᒡ,
ᐸᐃᒄ ᐊᓐᑕ ᒋᓴᓴ ᐅᒥᔪᓂᔨᒡ ᐃᑕᒐ ᒋ ‍ ᐊᑯᒋᓄᐤ,
ᐊᑯ ᑯᑎᒃ ᐅᓂᔅᐸᒋᐅᓂᔨᒡ ᐃᑕᒐ᙮
ᒋ ‍ ᑎᐱᐱᔪᐤ ᒪᒃ ᐊᓐ ᒋᒋᒥᓯᓇᐃᒐᐅᓐ,
ᒋ ‍ ᐊᔅᑎᓇᑭᓄᐤ ᐊᓐᑕ ᐊᐛᔪᐛ ᑲ ‍ ᐱᑯᓂᒥᔨᒋ ᐎᓱᐛᐅᓇ᙮
ᐊᓂᔭ ᒪᒃ ᐊᐛᔪᐛ ᑲ ᐸᒋ ‍ ᐱᒧᑕᔨᒋ ᐊᓐᑕ ᐊ ‍ ᑕᑦ ᒋ ‍ ᒪᔭᔨᒥᑯᐤ᙮
ᒋ ‍ ᐛᐛᐱᔎᔪᐛ,
ᐊ ‍ ᐃᔅᒋᔄᔨᒋ,
“ᑕᑈ ᑭᑈ᙮
ᒋᔾ ᑲ ‍ ᐃᔅᒋᔄᔨᓐ ᒐᒋ ᓂᓱᐅᓇᒋᑕᔨᓐ ᒋᓴᐊᔭᒥᐊᐅᒋᐛᑉ ᑭᔭ ᒋ ‍ ᓂᔅᑐ ᒋᓯᑲᒐ ᐃᔅᐱᔅ ᑲᐤ ᒐ ‍ ᐎᑲᐳᐅᑕᔨᓐ,
ᐱᒪᒋᐃᓱᐤ ᒪᒃ,
ᐸᒋ ‍ ᓂᑎᒋᐛ ᒋᐱᔭᑎᑯᒡ ᐅᒡ᙮”
ᐊᑯ ᑭᔭ ᐎᔨᐛᐤ ᐊᓐᒡ ᑲ ‍ ᓂᑲᓂᐱᒡ ᐊᔭᒥᐊᐅᒋᒪᐅᒡ ᑭᔭ ᐊᓐᒡ ᐎᓱᐛᐅᓂᔪᐤ ᑲ ‍ ᒋᔅᑯᑎᒪᒐᒡ ᒋ ‍ ᒪᔭᔨᒪᐅᒡ ᐊ ‍ ᐃᔨᒥᐃᑐᒡ ᐊ ‍ ᐃᔅᒋᔄᒡ,
“ᒋ ‍ ᐱᒪᒋᐊᐤ ᐊᐛᔪᐛ,
ᐎᔾ ᐛᐛᒡ ᓇᒪ ᒋ ‍ ᐱᒪᒋᐃᓱᐤ᙮
ᐅ ᙭,
ᐃᔅᕋᐃᓪ ᐃᔪᒡ ᐅᒋᓴᐅᒋᒪᒧᐛᐛ,
ᒋᐸ ‍ ᓂᑎᒋᐛᐤ ᒋᐱᔭᑎᒂ ᐅᒋ ᒐᒋ ᐛᐱᑎᒪᐧᒄ,
ᑭᔭ ᑕᑈᑎᒪᐧᒄ᙮”
ᐊᓐᒡ ᒪᒃ ᑯᑎᑭᒡ ᑲ ‍ ᒋᔅᑕᔎᑕᑭᓄᐎᒡ ᒋ ‍ ᒪᔭᔨᒪᐅᒡ ᑭᔭ ᐎᔨᐛᐤ ᒋᓴᓴ᙮
ᐃᔅᐱ ᒪᒃ ᐊ ‍ ᐊᐱᑕᒋᓯᑲᒡ ᐊᑯᑕ ᓇᔅᒡ ᑲ ‍ ᑭᔅᒋᑎᐱᔅᑲᒡ ᒥᓯᐛ ᐊ ‍ ᐃᔅᐱᓴᒡ ᐊᔅᒋᔾ ᐃᔅᐱᔅ ᓂᔅᑐ ᑎᐸᐃᑭᓐ ᐊᔅᐱᔨᑦ᙮
ᓂᔅᑐ ᒪᒃ ᐊ ‍ ᐃᔅᐱᔨᒡ ᒋᓴᔅ ᒋ ᐅᒋ ‍ ᑕᑈᐤ ᐊ ‍ ᐃᔅᒋᔄᑦ,
“ᐃᐧᓚᐃ,
ᐃᐧᓚᐃ,
ᓚᒪ ᓴᐸᑲᑕᓂ ?”
ᒪᐅ ᐊ ᐃᓯ ‍ ᐱᔭᑭᔅᒋᑕᑯᓯᓇᓄᐅᒡ ᐅ,
“ᓂ ᒋᓴᒪᓂᑐᒻ,
ᓂ ᒋᓴᒪᓂᑐᒻ,
ᑕᓇᒡ ᐛᒋ ‍ ᐛᐱᓂᔨᓐ ?”
ᐱᔅᒐ ᒪᒃ ᐊᓐᒡ ᐊᓐᑕ ᒥᒋᒪ ᑲ ‍ ᓇᓂᐳᐅᒡ ᐃᔅᐱ ᐱᔭᑐᐛᒡ ᐅᔭ ᐊ ‍ ᐃᔅᒋᔄᔨᒋ ᒋ ‍ ᐃᔅᒋᔄᐅᒡ,
“ᓂᑐᑐᐛᐧᒄ ᒪ,
ᐃᓚᐃᒐᔨᒋ ᐊᓂᔭ ᑕᑈᑕᐤ᙮”
ᐊᑯ ᐸᐃᒄ ᐊᓐ ᒋ ‍ ᐃᔅᐸᑕᐤ ᒐᒋ ᐊᑯᑕᑦ ᐅᐱᓂᓯᔪᐤ ᓯᐎᐧᑲᐳᒡ,
ᐊᑯ ᒥᔅᑎᑯᒡ ᒂ ‍ ᐊᒂᐱᐧᑲᑕᐧᒃ,
ᐊᑯ ᒪᔭᑦ ᒐᒋ ᒥᓂᔨᒋ᙮
ᒋ ‍ ᐃᑕᐤ ᒪᒃ,
“ᐊᓱᐛᐸᑕᑕᐤ,
ᓂᓇᑭᑐᐛᔨᒪᑕᐤ ᐊᓐ ᑕᑈ ᒐ ᐸᒋ ‍ ᓂᑎᓂᑯᒂ ᐃᓚᐃᒐᔨᒋ᙮”
ᒋᓴᔅ ᒪᒃ ᒋ ‍ ᑕᑈᐤ ᐊ ‍ ᒋᔄᐛᑦ,
ᐊᑯ ᓇᐱᑦ᙮
ᐊᑯ ᐊᓐ ᐊᑯᐛᑲᐃᑭᓐ ᐊᓐᑕ ᒋᓴᐊᔭᒥᐊᐅᒋᐛᐱᒡ ᑲ ‍ ᑎᒂᒡ ᓇᔅᒡ ᑕᑕᐅᒡ ᑕᔅᒋᐱᔪᐤ᙮
ᐊᓐ ᒪᒃ ᐊᓯᒪᑭᓂᓯᐤ ᐅᒋᒪᐤ ᑲ ‍ ᐅᔅᑎᔅᑯᑲᐳᔅᑐᐛᑦ ᒋᓴᓴ ᐃᔅᐱ ᐎᔭᐱᒪᑦ ᓴᔅ ᓇᐱᔨᒋ,
ᒋ ‍ ᐃᔅᒋᔄᐤ,
“ᐊᔪᐅᒄ ᐅᔭ ᑕᑈ ᒋᓴᒪᓂᑐᐤ ᐅᑯᓴ᙮”
ᒋ ‍ ᑕᐅᒡ ᑭᔭ ᐃᔎᐅᒡ ᓇᑕ ᐛᔪᐎᔅ ᐊ ᐅᒋ ‍ ᑭᓄᐛᐱᒡ᙮
ᐊᐅᑯᓐᒡ ᐅᒡ ᒪᕆ ᒪᒃᑕᓕᓐ,
ᑭᔭ ᒪᕆ,
ᒋᒥᔅ ᑲ ‍ ᐊᐛᓯᐅᑦ ᑭᔭ ᒍᓯᔅ ᐅᑲᐎᐛᐛ,
ᑭᔭ ᓴᓗᒥ᙮
ᐊᐅᑯᓐᒡ ᐅᒡ ᐃᔎᐅᒡ ᑲ ‍ ᓇᓴᐛᒡ ᒋᓴᓴ ᒪᒂᒡ ᐊᔅᒄ ᑲᓕᓕᒡ ᐊᒋ ‍ ᑕᔨᒋ ᑭᔭ ᑲ ‍ ᐛᐎᒋᐊᒡ᙮
ᒥᒐᑦ ᑭᔭ ᑯᑎᑭᒡ ᐃᔎᐅᒡ ᒋ ‍ ᑕᐅᒡ ᐊᓐᑕ ᐊᓐᒡ ᑲ ‍ ᐎᒐᐛᒡ ᒋᓴᓴ ᒋᕈᓯᓕᒥᒡ ᑲ ‍ ᐃᑐᑕᔨᒋ᙮
ᓴᔅ ᒋ ‍ ᐅᑕᑯᓯᔪᐤ ᑲ ‍ ᑎᑯᓯᐧᒃ ᓇᐸᐤ ᒍᓯᑉ ᐊ ‍ ᐃᓯᓂᐧᑲᓱᑦ᙮
ᐊᕆᒪᑎᔭ ᒋ ‍ ᐃᓯᓂᐧᑲᑕᔪᐤ ᐊᓐᑕ ᑲ ‍ ᐅᒋᑦ᙮
ᓇᔅᒡ ᒋ ‍ ᒋᔅᑕᔨᒥᑯᐤ ᐎᒋ ‍ ᐅᒋᒪᐛ ᑲ ‍ ᒪᒧᐱᔨᒋ᙮
ᑭᔭ ᐎᔾ ᒋ ‍ ᓇᓂᑐᐛᐸᑎᒺᐤ ᒋᓴᒪᓂᑐᐛ ᐅᒋᒪᐅᓂᔪᐤ᙮
ᐊᓂᔭ ᒪᒃ ᐊ ‍ ᒋᓯᑲᔨᒡ ᐊᑯᑕ ᑲᒋ ‍ ᐊᔭᔅᑯᐎᔅᑕᑭᓄᐅᒡ ᐎᒪᔅᑲᒐᐅ-ᒥᑯᓴᐅᓐ ᐊᑯ ᐊᓐ ᒥᓐ ᐊ ‍ ᒋᓯᑲᒡ ᐊᐅᒄ ᐊᓂᔭ ᐅᑦ ᐊᔭᒥᐊᐅᒋᓯᑲᒧᐛᐤ ᒍᐤ ᐃᔪᒡ᙮
ᐊᑯ ᒍᓯᑉ,
ᐊᕆᒪᑎᔭᒡ ᑲ ‍ ᐅᒋᑦ,
ᐊᓐ ᓇᐸᐤ ᑲ ‍ ᐊᓯᓄᐛᑕᑦ ᒋᓴᒪᓂᑐᐛ ᐅᒋᓴᐅᒋᒪᐅᓂᔪᐤ,
ᒂ ᐊᑎ ‍ ᓂᑐᐛᐱᒪᑦ ᑈᓚᑕ ᐊᑲ ᓇᔅᒡ ᑯᔅᑕᒋᑦ,
ᒂ ‍ ᑯᒂᒋᒪᑦ ᒐᒋ ᒥᔭᑭᓄᐅᑦ ᒋᓴᓴ ᐎᔭᔪᐤ᙮
ᑈᓚᑦ ᒪᒃ ᒋ ‍ ᒥᔅᑲᑕᔨᑎᒡ ᐊ ‍ ᐸᑕᐧᒃ ᓴᔅ ᐊᒋ ‍ ᓂᐱᔨᒋ ᒋᓴᓴ᙮
ᒋ ‍ ᐎᓴᒪᐤ ᐊᓂᔭ ᐊᓯᒪᑭᓂᓯᐤ ᐅᒋᒪᐛ ᐊᑯ ᒂ ‍ ᑯᒂᒋᒪᑦ ᓴᔅ ᑲ ‍ ᓂᐱᒂᓂ ᒋᓴᓴ᙮
ᐃᔅᐱ ᒪᒃ ᐛᑎᒪᑯᑦ ᐊᓂᔭ ᐊᓯᒪᑭᓂᓯᐤ ᐅᒋᒪᐛ ᓴᔅ ᐊᒋ ‍ ᓂᐱᔨᒋ ᒋᓴᓴ,
ᐊᑯ ᑈᓚᑦ ᒂ ‍ ᓂᔅᑯᒪᑦ ᒍᓯᐸ ᒐᒋ ᐅᑎᓂᒥᔨᒋ ᒋᓴᓴ ᐎᔭᔪᐤ᙮
ᐊᑯ ᒍᓯᑉ ᒂ ‍ ᐃᔭᑦ ᐊ ‍ ᒥᔪᐛᑭᓯᔨᒡ ᐱᒍᐎᔭᓂᓯᔪᐤ ᐊ ‍ ᐛᐸᑭᓂᔨᒡ,
ᐊᑯ ᒂ ‍ ᓂᑎᓂᒺᑦ ᒋᓴᓴ ᐎᔭᔪᐤ᙮
ᐊᑯᑕ ᐊᓐᑕ ᐱᒍᐎᔭᓂᒡ ᒂ ‍ ᑎᑎᐱᔭᑎᓂᒺᑦ ᐊᓂᔭ ᐎᔭᔪᐤ,
ᐊᑯ ᒋᐱᐃᒋᐛᐱᒡ ᒂ ‍ ᓇᐅᔅᑕᑦ᙮
ᐊᑯ ᒂ ‍ ᑎᑎᐱᓇᑦ ᐊᓯᓂᔭ ᐊᓐᑕ ᐊ ‍ ᐱᑯᓇᔭᔨᒡ ᐊᓂᔭ ᒋᐱᐃᒋᐛᐱᔪᐤ,
ᐊᑯᑕ ᑲ ‍ ᒋᐱᓯᒪᑦ᙮
ᒪᕆ ᒪᒃᑕᓕᓐ ᑭᔭ ᒪᕆ,
ᒍᓯᔅ ᐅᑲᐎᔭ ᐊᑯᑕ ᑲ ‍ ᑕᒡ,
ᒋ ‍ ᐛᐸᑎᒺᐅᒡ ᑕᓐᑕ ᑲ ‍ ᐱᒥᓯᒪᑭᓄᔨᒋ ᒋᓴᓴ᙮
ᐃᔅᐱ ᑲ ‍ ᐎᒪᐱᔨᒡ ᒍᐤ ᐃᔪᒡ ᐅᑦ ᐊᔭᒥᐊᐅᒋᓯᑲᒧᐛᐤ,
ᒪᕆ ᒪᒃᑕᓕᓐ,
ᑭᔭ ᒪᕆ ᒋᒥᔅ ᐅᑲᐎᔭ,
ᑭᔭ ᓴᓗᒥ ᒋ ‍ ᐅᑎᓂᒧᒡ ᓂᓇᐧᑯᐤ ᐊ ‍ ᐃᓯᓇᑯᓂᔨᒋ ᐊ ‍ ᐎᒋᒪᑯᓂᔨᒋ ᑐᒥᓂᑭᓇ ᒐᒋ ᑐᒥᓂᒺᒡ ᒋᓴᓴ ᐎᔭᔪᐤ᙮
ᐎᐱᒡ ᒪᒃ ᒋᔭᒋᓴᐸᔭᔨᒡ,
ᓂᔅᑎᒻ ᐊ ‍ ᒋᓯᑲᔨᒡ ᐊᓂᔭᔪᐤ ᒥᓐ ᒐ ᐊᑎ ‍ ᒥᓇᔅᑕᑭᓄᐎᒡ,
ᐃᔅᐱ ᐱᔭᒋ ‍ ᓴᑲᔅᑐᐛᔨᒋ ᐱᓯᒺ,
ᒋ ‍ ᐃᑐᑕᐅᒡ ᐊᓐᑕ ᑲ ‍ ᐛᑎᒂᐱᔅᑲᐃᑭᓄᐎᒡ᙮
ᐊᓂᔭ ᒪᒃ ᐊ ᐊᑎ ‍ ᐱᒧᑕᒡ ᒋ ‍ ᐃᑎᑐᒡ,
“ᐊᐛᓐ ᒐ ‍ ᐃᒐᑎᑎᐱᓂᒪᑕᐧᒄ ᐊᓂᔭ ᐊᓯᓂᔭ ᑲ ‍ ᒋᐱᓯᒪᑭᓄᔨᒋ ᐊᓐᑕ ᐊ ‍ ᐱᑯᓇᔭᔨᒡ ?”
ᐃᔅᐱ ᒪᒃ ᐊᑕᐱᒡ,
ᒋ ‍ ᐛᐸᑎᒧᒡ ᐊᓯᓂᔭ ᐊ ‍ ᐃᒐᑎᑎᐱᓇᑭᓄᔨᒂᓂ,
ᐛᔅ ᓇᔅᒡ ᒋᒥᒐᐱᔅᒋᓯᔪᐛ ᐊᓂᔭ ᐊᓯᓂᔭ᙮
ᒂ ‍ ᐱᒐᒡ ᐊᓂᔭ ᑲ ‍ ᐛᑎᒂᐱᔅᑲᐃᑭᓄᐎᒡ᙮
ᒋ ‍ ᐛᐱᒪᐅᒡ ᐅᔅᒋᓂᒋᓱᐛ ᐊᐱᔨᒋ ᒥᔪᓂᒡ ᐃᑕᒐ,
ᐊ ‍ ᒋᔅᑭᒥᔨᒋ ᐊ ‍ ᐛᐸᔨᒡ ᐊ ‍ ᒋᓏᑭᓂᔨᒡ ᐊᑯᐱᔪᐤ,
ᒋ ‍ ᓴᒋᓱᐅᒡ ᒪᒃ᙮
ᒋ ‍ ᐃᑎᑯᐅᒡ ᒪᒃ,
“ᐊᑲᐎᔾ ᓴᒋᓯᒄ᙮
ᒋ ‍ ᓇᓂᑐᐛᔨᒪᐛᐤ ᒋᓴᔅ ᓇᓴᕆᑎᒡ ᑲ ‍ ᐅᒋᑦ,
ᐊᓐ ᑲ ‍ ᒋᔅᑕᔎᑕᑭᓄᐅᑦ ᒋᐱᔭᑎᑯᒡ᙮
ᒋ ‍ ᐅᓂᔅᑲᐤ,
ᓇᒪ ᑕᐤ ᐅᑕ᙮
ᑭᓄᐛᐸᑎᒺᐧᒄ ᒪ ᐊᓐᑕ ᑲ ‍ ᐱᒥᓯᒪᑭᓄᐅᑦ᙮
ᒪᒋᒄ ᒪᒃ,
ᐎᑎᒧᒪᐧᑯ ᐅᒋᔅᒋᓄᐊᒧᐛᑭᓇ ᑭᔭ ᐱᑕᕐ ᐎᑎᒧᐛᐧᒄ,
ᐊ ‍ ᓂᑲᓄᑕᔨᒋ ᒋᓴᓴ ᑲᓕᓕᒡ ᐊ ‍ ᐃᑐᑕᔨᒋ᙮
ᐊᑯᑕ ᐊᓐᑕ ᒐ ‍ ᐛᐱᒪᒄ,
ᒧᔭᒻ ᑲ ‍ ᐃᑎᑕᒄ᙮”